‏ח' אלול תשפ"ב

‏04 ספטמבר 2022

**קול קורא להגשת מועמדות למלגת בתר-דוקטור לבוגרות ובוגרי תואר שלישי בביה"ס לקולנוע וטלוויזיה ע"ש סטיב טיש, שנה"ל תשפ"ג**

בית הספר לקולנוע וטלוויזיה ע"ש סטיב טיש מזמין בוגרות ובוגרי תואר שלישי, שכתבו את עבודת הדוקטורט במסגרת בית הספר, להגיש מועמדות למלגת בתר-דוקטורט בתחומי הקולנוע, הטלוויזיה והמדיה הדיגיטלית בארץ או בחו"ל. המלגה מיועדת לסיוע במימון הוצאות הקשורות בהשתלמות לרבות נסיעה ושהות בחו"ל.

המלגות יינתנו עבור שנת השתלמות אחת, שבתומה י/תוכל המלגאי/ת להגיש לוועדה מועמדות מחודשת לתקופת השתלמות של שנה נוספת. מספר המלגות מוגבל. המלגות תחרותיות, והן יוענקו על בסיס הישגים אקדמיים (ציונים ופרסומים), תכניות מחקר והערכת איכות המוסד האקדמי שבו תבוצע ההשתלמות. ועדת המלגות שומרת לעצמה את הזכות שלא להקצות את כל המענקים בשנת הנוכחית.

כל מקבלי המענקים יכונו Tisch Film School Scholars ויהיה עליהם לציין את קבלת המענק ואת היותם Tisch Film School Scholar בשנים בהן קיבלו מענק בקורות החיים, בפרסומים אקדמיים ובעת השתתפות בכנסים אקדמיים. בית הספר רשאי לפרסם את שמות הזוכים במענקים. אם יתבקשו, הזוכים יספקו פרטים על מחקרם שישמש לפרסום ויעשו מאמץ להשתתף בכל טקס או אירוע להענקת המענקים. המלגות יוענקו בכפוף לכללי הסיוע למלגאים כפי שמופיעים בקישורית:
 http://acad-sec.tau.ac.il/phd/assistance-rules .

את הבקשות יש להגיש בדואר אלקטרוני לגב' דניאלה גורדון-פרידמן בכתובת: filmsec@tauex.tau.ac.il

**זכאות להגשת המועמדות**:

1. מוזמנים להגיש את בקשת המלגה בעלי תואר שלישי שכתבו את עבודת הדוקטור במסגרת בית הספר לקולנוע וטלוויזיה, ובעת הגשת הבקשה טרם חלפו ארבע שנים ממועד זכאותם לתואר השלישי.

2. בקשות יתקבלו גם מתלמידות ותלמידי תואר שלישי בבית הספר לקולנוע וטלוויזיה ע"ש סטיב טיש, שכבר הגישו את עבודת הדוקטור וממתינים לסיום שיפוט העבודה או לאישור התואר.

**המסמכים הנדרשים**:

1. רשומות לימודים רשמיות וסופיות של התואר הראשון, השני והשלישי.

2. קורות חיים (רשימת פרסומים אם יש, מידע על השתתפות בכנסים, קבלת מלגות בעבר, פרטי הצטיינות)

3. מכתב אישי ובו הצהרת כוונות בתחום מחקר הקולנוע, הטלוויזיה והמדיה החדשה בנוסף, יש לפרט את התנאים הכספיים המוצעים על-ידי המוסד המארח ומקורות מימון אחרים בצירוף המסמכים הרלוונטיים.

4. מכתב המלצה מהמנחה בדוקטורט.

5. תמצית עבודת המחקר המתוכננת להשתלמות.

6. מכתב קבלה להשתלמות.

7. מאמרים, ספרים או פרקים מספרים שפורסמו על ידי המועמד/ת (אם קיימים).

**מועד אחרון להגשת מועמדות**: 15/12/2022.